In nomine sanctæ et individuæ Trinitatis Rotbertus divina providente Clementia Francorum Rex. Si fidelibus nostris aliquod supplementi donum, sive bæreditatis augmentum, per nostri regium numinis præceptum, ac nostræ celsitudinis gratiam, ac excellentem benevolentiam, juste et legaliter conferimus, nobis in æternaliter esse ad honoris augmentum, et perpetualiter credimus firmissime profuturum. Quocirca dinoscat omnium sanctæ Ecclesiæ Dei fidelium, tum præsentium quam et futurorum solertia, ac præcellens astutia, qualiter adiit celsitudinem nostram Gauffredus inclytus Præsul Cabilonensis, obnixe postulans, ut cuidam suæ Abbatiæ in honore sancti Ypoliti dicatæ, in pago Belnensi sitæ, ac pertinenti ad suum Episcopatum, de villa Luliaco immunitatis ac concessionis præceptum facere dignaremur, et de Prato Ambleni, quod inter totum sunt triginta mansi et dimidius, et de luco qui vocatur Beseria, Communi Clericorum generalitati Paison centum porcis, et quod necesse operi monasterii fuerit, et quod officialibus domibus, nec non et ignibus et de pascuis subjacentibus, quantum eis sufficeret, perpetualiter habere concedimus. Cujus petitionibus adhærentes, hoc præceptum Canonicis prædictæ Abbatiæ fieri jussimus, et regali auctoritate scribi et confirmari mandavimus; scilicet ut semper Deo et Sancto Ypolito servientes, regulariter teneant, atque perpetualiter possideant, absque ulla mundana contradictione. Ut autem hæc scripto firmiora habeantur, anulo nostro jussimus insigniri, et monogramma nostri nominis decenter adscribi. Signum Rodberti gloriosissimi Regis Francorum. Anno ab Incarnatione Domini millesimo tricesimo, indictione XIII. Actum est hoc Argiliaco IX. Kal. Octobris, et in quadragesimo tertio anno regni Rodberti excellentissimi Regis, et in quarto anno regni filii Henrici supradicti Regis. S. Constantiæ nobilissimæ Reginæ. S. Rocleni. S. Addeladis. S. Gauffredi Episcopi Cabilonensis inibi donantis Sancto Ypolito, audientibus et concedentibus omnibus Sancti vicinis servis qui infra aquam quæ vocatur Dœna, permanerent. S. Hugonis Episcopi Autissiodorensis, et Comitis Cabilonensis. S. Richardi Episcopi. S. Raynaldi Comitis Nivernensis. Hi omnes hoc scriptum laudaverunt et confirmaverunt, et ex auctoritate Dei Patris, et Filii, et Spiritus Sancti et sanctæ Mariæ perpetuæ Virginis, et sancti Petri, omniumque Apostolorum et omnium Sanctorum, excommunicaverunt et anathematisaverunt, ut perpetualiter in pœnis inferni permaneant homines, qui hanc donationem sancto Ypolito ejusque servientibus ullo modo auferre voluerint. Ego Balduinus Regii Palatii Cancellarius, scripsi et subscripsi.